Samið um samstarf slökkviliða á Vesturlandi Þessar vikurnar er í sveitarstjórnum á Vesturlandi til umfjöllunar samningur um gagnkvæma aðstoð slökkviliða í landshlutanum , allt frá Borgarbyggð til Reykhóla . Um er að ræða slökkvilið Stykkishólms og nágrennis , Grundarfjarðar , Snæfellsbæjar , Dalabyggðar , Reykhólahrepps og Borgarbyggðar . Slökkvilið á svæðinu hafa notið aðstoðar nágrannaliða í stærri eldsvoðum og er þar skemmst að minnast sinueldanna miklu á Mýrunum vorið 2006 . Samstarf slökkviliða hefur verið gott en ekki verið til formlegur samningur um samvinnu , nema milli Borgarbyggðar og Akraness . Samningurinn byggir að talsverðu leyti á því samkomulagi og hefur þegar verið samþykktur í sveitarstjórnum Reykhólahrepps , Dalabyggðar , Snæfellsbæjar , Grundarfjarðar og Borgarbyggðar . Að sögn Óskars Steingrímssonar sveitarstjóra Reykhólahrepps þótti orðið tímabært að gera formlegan ramma um samstarf slökkviliða á svæðinu . „ Það er nauðsynlegt að geta leitað aðstoðar hjá nágrönnunum þegar stærri eldsvoðar verða . “ Óskar segir það skapa mikið öryggi að geta leitað aðstoðar ef í nauðirnar rekur , en slökkviliðsstjórar þeirra slökkviliða , sem aðild eiga að samningnum , skulu í sameiningu vinna að gerð nákvæmra áætlana og samstarfsreglna , sem nauðsynlegar eru . Í samningsdrögunum segir einnig að stjórnandi þess slökkviliðs sem óskar eftir aðstoð skuli stjórna öllum aðgerðum og bera fulla ábyrgð á þeim . „ Skal honum hins vegar heimilt að fela yfirmanni slökkviliðs , sem aðstoð veitir , stjórn á ákveðnum aðgerðum ef hann samþykkir að taka við aðgerðastjórnun , “ segir orðrétt í samningnum , sem er leiðbeinandi fyrir slökkviliðsstjórana á Vesturlandi .